
Resolucija Evropskega parlamenta o dolgoročni oskrbi starejših

Evropski parlament,

–
ob upoštevanju Listine o temeljnih pravicah Evropske unije,

–
ob upoštevanju predlagane direktive o enakem obravnavanju oseb ne glede na vero ali prepričanje, invalidnost, starost ali spolno usmerjenost,

–
ob upoštevanju vprašanja z dne 30. junija 2010, naslovljenega na Komisijo, o dolgoročni oskrbi starejših (O-0102/2010 – B7‑0457/2010),

–
ob upoštevanju člena 115(5) in člena 110(2) svojega poslovnika,

1.
poziva države članice, naj upoštevajo demografski razvoj v zadnjih letih, zlasti staranje prebivalstva, ki vodi v vse večji pritisk na proračun in veliko povpraševanje po boljši zdravstveni in socialnovarstveni infrastrukturi; spodbuja države članice, naj se borijo proti socialni izključenosti starejših in vsem vrstam diskriminacije na podlagi starosti;

2.
opozarja države članice, da je zagotavljanje dostopa do primernih storitev zdravstvenega varstva in socialnega skrbstva temeljno načelo evropskega modela solidarnosti;

3.
priznava pomen kakovosti, pa tudi neprekinjenosti oskrbe, in poziva države članice, naj izboljšajo, olajšajo in spodbujajo ukrepe glede specialističnega usposabljanja, izobraževanja in ponovne vključitve v delo za vse osebe, odgovorne za dolgoročno oskrbo starejših, skupaj z neformalnimi oskrbovalci, in s tistimi, ki potrebujejo poklicno kvalifikacijo; meni, da lahko tako usposabljanje tudi pripomore k izboljšanju statusa te pomembne dejavnosti; poziva države članice, naj obravnavajo vprašanja slabega plačila za delo na področju oskrbe, pomanjkanja osebja, nezadostnega ali neprimernega usposabljanja, ki obremenjujejo zagotavljanje oskrbe; priznava pomemben prispevek civilne družbe, cerkve in dobrodelnih organizacij pri zagotavljanju oskrbe;

4.
ugotavlja pomen nadaljnjega razvoja e-zdravstva, da se izboljšata produktivnost in učinkovitost zagotavljanja oskrbe ter da se podpre neformalne oskrbovalce, pa tudi same starejše;

5.
poziva Komisijo in države članice, da upoštevajo potrebe neformalnih oskrbovalcev, ki zagotavljajo pomemben del oskrbe starejših, in sprejmejo konkretne ukrepe za podporo in zavarovanje tega vira, in sicer z usposabljanjem, obdobji počitka in ukrepi za uskladitev družinskega in poklicnega življenja;

6.
vztraja, da bi morale vse države članice sprejeti zagotovila, da bodo zaščitile temeljne pravice oseb, ki prejemajo dolgoročno oskrbo; zato poziva države članice, naj uveljavljanju namenijo večjo pozornost kot doslej in izpolnjevanju meril kakovosti za zagotavljanje storitev; 

7.
poziva države članice, naj na vse potrebne načine podpirajo starejše, da bodo lahko živeli sami v lastnih domovih, ter zagotovijo oblike pomoči, ki jim bodo omogočila, da bodo bolje živeli v tem okolju, saj je to najboljša alternativa institucionalnemu varstvu; 

8.
poziva države članice, naj v skladu z nacionalno zakonodajo s predpisi uredijo kvalifikacijske zahteve za delavce v socialnem skrbstvu, ki oskrbujejo starejše ljudi, in naj načrtujejo in uveljavijo sisteme naprednega strokovnega izpopolnjevanja, da izboljšajo stopnjo izobrazbe oseb, ki delajo v sistemu oskrbe starejših, in posledično kakovost zagotovljenih storitev;

9.
obžaluje, da sta se v zadnjih letih v mnogih državah članicah zmanjšala obseg financiranja in zagotavljanja specialistične geriatrije, drugi strokovnjaki pa niso bili deležni zadostnega usposabljanja na področju težav starejših; ugotavlja, da se je zaradi tega v več primerih poslabšala kakovost nege starejših, kar včasih predstavlja neupravičeno diskriminacijo do njih; poziva države članice, naj spremljajo nastale razmere in po potrebi povečajo sredstva za to področje;

10.
poziva države članice, naj prednostno zagotovijo podporo za enote paliativne oskrbe na domu;

11.
prosi Komisijo, da zbere podatke in pripravi pregled infrastrukture za institucionalno, skupnostno in domačo oskrbo starejših po posameznih državah članicah,

12.
poziva k vzpostavitvi minimalnih standardov za vse pogodbe na področju oskrbe, vključno z minimalnimi plačami;

13.
poziva Komisijo, naj opravi več raziskav, da bi ugotovila število smrtnih primerov med starejšimi v dolgoročni oskrbi, ki jih je mogoče pripisati podhranjenosti ali dehidraciji;

14.
poziva države članice, naj vodijo politiko informiranja in preprečevanja, ki bo osredotočena na starejše ljudi, zlasti na njihovo prehrano in na preprečevanje tveganja dehidracije;

15.
ugotavlja, da temelji politika EU za starejše na načelu „družba za vse“, ki od držav članic zahteva, da ljudem različne starosti v celoti omogočijo dejavno sodelovanje v skupnostnem življenju, ne glede na njihova leta;

16.
zagovarja uvedbo programov, ki zagotavljajo socialnoskrbstveno pomoč  in zdravstveno oskrbo za starejše na domu, v državah pa, kjer takšna ureditev že obstaja, njeno nadgradnjo; programe naj izvajajo občinski in lokalni organi v okviru svojih pristojnosti;

17.
poziva Komisijo, naj pripravi zeleno knjigo o grdem ravnanju s starejšimi ljudmi in njihovi zaščiti v skupnosti in v vseh področjih oskrbe, ter naj se osredotoči na mobilnost pacientov in podrobnosti iz najboljše prakse, ki že obstaja v vseh 27 državah članicah;

18.
poziva Komisijo, naj pripravi študijo, ki bo omogočila jasnejši pregled naraščajočih potreb po oskrbi starejših ljudi in oceno predvidene ponudbe specialističnih storitev do leta 2020;

19.
zahteva, da si države članice z odprto metodo usklajevanja med seboj izmenjujejo informacije, nove zamisli glede delovanja in najboljšo prakso pri zagotavljanju dolgoročne oskrbe starejših in zlasti ukrepe ter minimalne strokovne standarde, da bi:


(a)
zmanjšali neenakosti na področju zdravstva in zaščitili starejše ljudi v skupnosti in na področju oskrbe,


(b)
se spopadli s težavo grdega ravnanja s starejšimi,


(c)
sprejeli strategije na področju človeških virov zaradi reševanja težav v zvezi s pomanjkanjem kadrov,


(d)
pomagali pri širjenju informacij in komunikacijskih tehnologij pri spodbujanju (oskrbe v družinah in) neodvisnosti starejših;

20.
poziva Komisijo, naj si po najboljših močeh prizadeva za zagotovitev sprejemljivih standardov zdravstvenega varstva za vse evropske državljane, ne glede na njihov materialni položaj; 

21.
poziva države članice in Komisijo, da si glede na splošno staranje prebivalstva EU prizadevajo za vse oblike sodelovanja, da se pripravi načrt za trajnostno financiranje sistemov za zagotavljanje dolgoročne oskrbe in tako zagotovi, da bo v prihodnosti vzpostavljen trajnostni sistem financiranja oskrbe starejših in da bodo na voljo potrebne skrbstvene storitve;

22.
poziva k izmenjavi najboljših praks pri iskanju najučinkovitejših načinov razvijanja medgeneracijskih odnosov, da se poveča vključenost družinskih članov v urejanje dolgoročne oskrbe, kar bi imelo številne prednosti in bi omogočilo uspešnejše zadovoljevanje individualnih potreb oskrbovancev;

23.
poziva k pripravi integrirane strategije aktivnega staranja, ki bi si prizadevala za vključevanje starejših v socialne in kulturne dejavnosti;

24.
poziva k sprejetju ukrepov v odgovor na bistveno povečanje števila starejših, s čimer bi zagotovili, da bodo imeli enak dostop do socialnih storitev;

25.
poziva države članice, naj zmanjšajo breme ljudi, ki skrbijo za starejše ali invalidne osebe, in naj vzpostavijo integrirane sisteme oskrbe ter tako omogočijo oskrbovalcem, da se zaposlijo;

26.
naroči predsedniku, da to resolucijo pošlje Svetu in Komisiji.

